Drugi anglo-nizozemski rat
<s>Drugi anglo-nizozemski rat, znan još i kao Drugi nizozemski rat (u Britaniji), odnosno Drugi engleski rat (u Nizozemskoj), započeo je 4. ožujka 1665. godine, a završen je 31. srpnja 1667. potpisivanjem Sporazuma iz Brede.</s><s>Bio je to jedan u nizu pomorskih sukoba između Engleske i Nizozemske Republike, čiji su uzroci bili kombinacija političkih razlika i trgovinskih sporova.</s>

<s>Unatoč nekoliko inicijalnih pobjeda, engleski Royal Navy nije uspio nametnuti učinkovitu blokadu nizozemskih voda tako da je do kraja 1666. godine došlo do pat pozicije.</s><s>Iako su mirovni pregovori započelo gotovo odmah, nijedna strana nije bila spremna na ustupke sve do nizozemskog napada na Medway u lipnju 1667., koji je engleskog kralja Charlesa II. prisilio na ustupke i sklapanje mira.</s>

<s>Mirovni sporazum riješio je niz problema koji su dugo bili aktivni, a dugoročno je omogućio da se engleske i nizozemske snage ujedine protiv ekspanzionističke politike francuskog kralja Louisa XIV.</s><s>Međutim, na kratkoročnom planu, potreba Charlesa II. da se osveti za ovaj poraz ubrzo je dovela do novog sukoba 1672. godine.</s>

<s>Pozadina</s>

<s>Nakon smrti Olivera Cromwella u Engleskoj je ukinuta republika te je došlo do obnove monarhije.</s><s>Nizozemska pomorska trgovina je u Prvom anglo-nizozemskom ratu pretrpjela velike gubitke, tolike da je trgovačka mornarica izgubila oko 1,600 brodova, a ribarska flota od oko 3,000 brodova bila je skoro kompletno uništena.</s><s>Deset godina kasnije, Nizozemska Republika konsolidirala je svoje financije, povećala kolonijalne posjede te razvila i proširila pomorsku trgovinu u tolikoj mjeri da je čak pet puta nadmašila Englesku.</s><s>Nizozemski uspjesi u Drugom švedsko-danskom ratu (1658. — 1660.) ponovo su podigli ugled nizozemske flote i politički prestiž zemlje te je dolazilo do sve jačeg suprotstavljanja interesa prekomorske trgovine između Nizozemske i Engleske.</s><s>Videći da mirnodopskom konkurencijom neće moći obuzdati Nizozemsku, Engleska se ponovo odlučila za rat.</s><s>Nizozemci su pokušali izbjeći novi rat posredstvom Francuske, a kad to nije uspjelo (jer su suprotnosti bile nepomirljive), u proljeće 1664. godine opremili su novu flotu, tobože za borbu protiv arapsko-berberskih i španjolskih gusara.</s>

<s>Početkom 1664. godine u Málagi, nizozemski admiral de Ruyter saznao je da Englezi vrše ogromne pripreme za novi rat i da će James, vojvoda od Yorka osobno preuzeti komandu nad flotom.</s><s>Ubrzo su, bez formalne objave rata, Englezi okupirali nizozemske kolonije na zapadnoj obali Afrike i Novi Amsterdam (današnji New York) u Sjevernoj Americi, a admiral de Ruyter primio je tajno naređenje od parlamenta da vrati posjede kojima je u Afici upravljala Zapadnoindijska kompanija, a koje su Englezi bili zauzeli, a zatim da krene na engleske posjede u Zapadnoj Indiji.</s><s>Iako je engleska flota u Cádizu bila usidrena pored njegove, de Ruyter je uspio izvršiti pripreme za ovaj dug i težak pohod prilično neprimjetno, tako da Englezi nisu ništa slutili o njegovim stvarnim namjerama.</s><s>Do sredine iste godine, admiral de Ruyter vratio je većinu posjeda na zapadnoj obali Afrike i zaplijenio velik broj engleskih trgovačkih brodova.</s><s>Još tijekom ovog nizozemskog pothvara, de Ruyter je bio unaprijeđen u viceadmirala Nizozemske i zapadne Frizije.</s>

<s>Saznavši za de Ruyterov pohod, Englezi su zaplijenili sve nizozemske trgovačke brodove u engleskim lukama i započeli krstarički rat, na što su Nizozemci opet odgovorili zapljenom engleskih brodova u svojim lukama.</s><s>Zbog napada na nizozemskie konvoje u Španjolskoj, Nizozemska je 4. ožujka 1665. godine stupila u rat sa dobro obučenom flotom Engleske.</s>

<s>Vijest o početku rata s Engleskom stigla je do viceadmirala de Ruytera tek kada je on s flotom već bio u Zapadnoj Indiji.</s><s>Iako je on poslije toga uspio Englezima stvoriti nove probleme, morao je – uslijed manjka životnih namirnica i baruta – odustati od namjere da oslobodi Novi Amsterdam.</s>

<s>Snage</s>

<s>Nizozemska flota, svjesna opasnosti od novog rata s Engleskom, dobro se pripremala za prestojeći sukob.</s><s>Brojala je 97 linija brodova, 13 manjih ratnih brodova, 11 brandera i 12 galija.</s><s>Sagrađen je i veći broj fregata.</s><s>Nizozemski linijski brodovi bili su manji, s topovima manjeg kalibra.</s><s>Ukupno je nizozemska flota imala 1,900 topova i oko 21,000 članova posade.</s><s>Organizacijki je bila podijeljana na sedam eskadrila, prema broju provincija koje su činile Nizozemsku uniju.</s>

<s>Nizozemska je bila prva zemlja koja je uvela solidno školovanje pomorskih oficira i prva je u historiji ratnih mornarica uvela činove viceadmirala i kontraadmirala.</s><s>Njezina brodogradnja dostigla je jako visoku kvalitetu i stekla je veliki ugled u svijetu, tako da su druge države naručivale brodove u njezinim brodogradilištima.</s><s>Usprkos činjenici da je brodarstvo bilo temelj nizozemske privrede, nizozemska je vlada odmah po izbijanju rata donijela dramatičnu odluku da se obustavi svaka plovidba, a trgovačkim brodovima bilo je zabranjeno napuštanje domaćih luka.</s><s>Time se ratna mornarica oslobodila velikog tereta čuvanja konvoja i mogla se potpuno posvetiti borbi protiv Engleske.</s>

<s>S druge strane, engleska flota bila je tokom deset godina mira bitno ojačana i brojala je oko 80 linija brodova i fregata, 21 manji ratni brod i 21 brander.</s><s>Među linijskim brodovima bilo je i tropalubnih s po 90 topova.</s><s>Ukupno je imala 4,200 topova i oko 22,000 ljudi.</s><s>Od početka ovog rata na čelu engleske flote nalazio se brat engleskog kralja Charlesa II., vojvoda James od Yorka, koji će kasnije postati kralj James II.</s><s>Flota je bila podijeljena u tri eskadrile, od kojih je glavna bila pod osobnom komandom vojvode od Yorka.</s><s>I engleska je flota je stupila u rat dobro obučena zahvaljujući uvođenju profesionalnog oficirskog kadra i "Instrukcijama za borbu" (engleski: "Fighting Instructions") iz 1664. godine o jedrenju i borbi u flotnim sastavima.</s>

<s>Obje flote uvrstile su u svoj sastav i naoružane trgovačke brodove.</s><s>Svoje pripreme završile su tek u svibnju, dva mjeseca nakon formalne objave rata.</s>

<s>Tijek rata</s>

<s>Do prve velike bitke došlo je 13. lipnja 1665. godine kod Lowestofta, gdje su Englezi uvjerljivo pobijedili Nizozemce.</s><s>Poslije 1665. godine nije bilo više velikih akcija sukobljenih flota osim što je de Ruyter uspio doći do Škotske i Norveške, uspjevši čak dopratiti jedan bogati transport koji su Englezi vrebali od Bergena do destinacije.</s><s>Kasnije je nizozemska flota blokirala ušće Temze, mada Englezi nisu ni odgovorili na ovo izazivanje jer se u Londonu pojavila kuga, koja je strahovito opustošila grad pa engleska flota nije ni isplovljavala iz luka.</s><s>Nizozemska je tako dobila vremena da pripremi nove brodove, i da obuči posadu, kao i da admiral de Ruyter druge admirale upozna sa svojim taktičkim planovima.</s>

<s>Početkom 1666. godine, Nizozemskoj su se pridružile i Francuska i Danska.</s><s>Zbog svojih posebnih interesa, francuska flota nije se uopće angažirala u ratu, a Danska se ograničila samo na zatvaranje Baltičkog mora.</s><s>Admiral de Ruyter je 10. lipnja − gotovo mjesec dana prije nego što su su Englezi mislili da je moguće − isplovio s flotom u potrazi za engleskim brodovima.</s><s>Tako je 11. lipnja došlo do Četvorodnevne bitke, jedne od najčuvenijih u historiji pomorskog ratovanja, koja se završila potpunim porazom engleske flote.</s>

<s>Nizozemska je smatrala da je velika pobjeda koju je izvojevala u Četvorodnevnoj bitci uklonila opasnost po njenu pomorsku trgovinu te je dozvolila svojim trgovačkim brodovima da opet plove u konvojima.</s><s>Jedan od takvih konvoja, od oko 150 trgovačkih brodova s vrlo malo zaštite, dana 8. kolovoza 1666. kod otoka Terschelling presrela je mala engleska flota na patrolnom zadatku pod komandom admirala Roberta Holmesa.</s><s>Teško natovareni i spori trgovački brodovi bili su lak plijen brzih i dobro naoružanih engleskih ratnih brodova i praktično je cijeli nizozemski bio uništen.</s><s>Taj je događaj danas poznat pod nazivom Holmesova lomača.</s>

<s>Da bi onemogućio opremanje i prikupljanje nove engleske flote, de Ruyter je vršio prepade na engleske luke i sidrišta.</s><s>Dana 13. srpnja 1666. godine, sa 7,000 vojnika, osvanuo je pred ušćem Temze.</s><s>U međuvremenu su Englezi opravili svoje brodove i okupili ih zajedno na zaštićenim lokacijama.</s><s>Doznavši da su Englezi sa svojim snagama već zauzeli sva mjesta pogodna za napade, de Ruyter je odustao od desanta, a Temzu je blokirao.</s><s>Kada su Englezi isplovili iz Temze, došlo je do bitke kod North Forelanda 4. kolovoza 1666. godine.</s><s>Bitka se završila porazom Nizozemaca, ali nije imala velik taktički značaj.</s>

<s>Završetak rata</s>

<s>Veliki požar koji je harao Londonom od 2. do 5. rujna 1666. godine, oskudica u novcu i novo razbuktavanje kuge natjerali su engleskog kralja na mirovne pregovore koji su započeli sredinom listopada u Bredi.</s><s>U vezi s time, kao posljedica potpuno pogrešne pomorske strategije Charlesa II., a i da bi lakše financirao svoj prilično rasipnički dvor, povučen je najveći dio engleske flote.</s><s>Prije svega to se odnosilo na skupe linijske brodove, dok su krstarički i kolonijalni rat nastavljeni iako je nizozemska flota imala prevlast na oceanima.</s><s>No, niz teških poraza ubrzo će prisiliti Charlesa da ubrza pregovore koje je do 1667. godine namjerno otezao.</s>

<s>Na proljeće 1667. godine, Nizozemci su u najvećoj tajnosti opremili flotu od 24 linijska broda, 20 fregata i 15 brandera pod komandom admirala de Ruytera i de Witta, brata Johana de Witta.</s><s>Za tu su akciju uglavnom bili izabrani brodovi malog gaza i veće brzine.</s>

<s>Dana 19. lipnja 1667. godine de Ruyter je na čelu te flote poduzeo jednu izvanrednu akciju koja je trajala nekoliko dana i koja je izvavala veliku paniku u Engleskoj.</s><s>Iznenandnim prepadom na ušće Temze, nizozemska je flota izvršla desant i 20. lipnja zauzela Sheerness na ušću rijeke Medway u Temzu.</s><s>Tu su Nizozemci uništili dosta brodova u luci i spalili velika skladišta reznovrsne robe, što se danas smatra jednim od najvećih poniženja u historiji Royal Navyja.</s><s>Međutim, de Ruyter se time nije zadovoljio.</s><s>S flotom je uplovio u rijeku Medway, gdje su uzvodono, u širokom rukavcima, bili usidreni brojni engleski ratni brodovi.</s>

<s>S taktičke strane, de Ruyterova odluka da s relativno malim snagama uplovi u same protivničke baze bila je izrazito hrabra, tim više što to više nije bio iznenandni prepad, jer su sve engleske jedinice već bile obaviještene.</s><s>Pored toga, trebalo je ploviti u neposrednoj blizini engleskih obalnih baterija, koje su štitile donji tok rijeke.</s><s>Tu su se odigravali snažni dvoboji brodskih i obalnih topova.</s><s>Preciznim gađanjem i jakom vatrom, nizozemska eskadrila uspjela je nadvladati obalne baterije.</s><s>Bilo je izgubljeno dosta vremena, ali je put bio otvoren.</s>

<s>Nizozemski brodovi nastavali su plovidbu uzvodno pod punim jedrima, ali ubrzo su naišli na veliku zaštitnu barijeru koju su Englezi postavili kod Upnora, preko cijele širine toka rijeke Medway.</s><s>Nizozemci su odmah počeli uništavati englesku obranu koristeći brandere i manje brodove.</s><s>Iskrcani su i vojni odredi koji su s kopna pomagali uklanjanju prepreke.</s><s>Bio je to dugotrakan i mukotrpan posao.</s><s>Nakon dva dana Nizozemci su uspjeli ukloniti prepreku i nastaviti put uzvodno.</s><s>Nekoliko sati kasnije, nizozemski su brodovi naišli na veliko sidrište engleskih brodica.</s>

<s>Nizozemci su uspjeli uništiti devet velikih linijskih brodova, a mnoge druge su oštetili.</s><s>Zadovoljan tako velikim uspjehom, admiral de Ruyter krenuo je sa svojom eskadrilom nizvodono, tegleći sa sobom u Nizozemsku zaplijenjeni linijski brod HMS Royal Charles, zastavni brod admirala Georgea Moncka.</s><s>Prije nego što su Englezi stigli bilo što poduzeti po tom pitanju, de Ruyter je napustio engleske rijeke 23. lipnja 1667. godine bez gubitaka, nakon pet dana haranja.</s>

<s>U Londonu je tih dana vladala velika panika.</s><s>Obaviješteni o uspješnim akcijama nizozemske flote, stanovnici su očekivali se da će se svakog trenutka pojaviti neprijateljski brodovi.</s><s>To bi značilo vjerovatno potpuno uništenje Londona, čije su četiri petine već bile uništene u požaru prethodne godine.</s><s>No, srećom po Engleze, nizozemska flota nije doplovila do Londona, zadovoljivši se time što je opet uspjela zaustaviti plovidbu engleskih brodova u La Mancheu i njegovim lukama, čime je Engleskoj nanijela ogromnu štetu.</s>

<s>Kada se 6. srpnja de Ruyter ponovo pojavio pred Temzom, mirovni pregovori su ubrzani.</s><s>Desantni prepad Nizozemaca 12. srpnja Englezi su uspješno odbili.</s><s>Do kraja rata, Nizozemci su operirali u Temzi i na obalama Engleske.</s><s>Ni kod njih rat nije bio popularan.</s><s>Stoga je 21. srpnja 1667. godine potpisan mirovni sporazum u Bredi.</s><s>Unatoč velikim postignućima u poslednjoj godini rata, Nizozemska nije postigla veće olakšice Zakonā o plovidbi, iako su određene koncesije u korist Nizozemaca realizirane; dobila je englesku koloniju Surinam, ali je izgubila Novu Nizozemsku i ponovo morala priznati autoritet engleske zastave.</s>

<s>Reference</s>

<s>Literatura</s>

<s></s>

<s>Nizozemski ratovi
Engleski ratovi
Danski ratovi
Francuski ratovi
Škotski ratovi
Novovjekovni ratovi
Ratovi u Evropi
Ratovi u Sjevernoj Americi
Ratovi u Aziji
Ratovi u Africi</s>

